צבי פולג

צבי פולג (פרקש) (נולד ב-24 באפריל 1948) הוא ראש עיריית נתניה השביעי, שכיהן בשנים 1993–1998, מטעם מפלגת העבודה. שימש גם כמפקד חטיבת גולני, אוגדת עזה ותת-אלוף במילואים. מכהן כדירקטור במספר חברות וגופים ציבוריים.

ביוגרפיה
 ראשית חייו ושירות בצה"ל 
צבי פולג נולד בטרנסילבניה ברומניה ב-1948 בשם צבי פרקש ועלה לישראל בשנת 1962 עם אמו ואחיו. אביו ברוך נפטר עוד בהיות צבי נער לפני הגיעו לישראל. בישראל, התחנך במוסד עליית הנוער כפר אברהם בפתח תקווה.

בשנת 1966 התגייס לצה"ל ושובץ בחטיבת גולני. בגולני עבר מסלול הכשרה כלוחם, קורס מ"כים חי"ר וקורס קציני חי"ר. בשנת 1967 השתתף כצוער בקורס קצינים במלחמת ששת הימים וכמפקד מחלקה בגדוד 12. לאחר מכן שימש כסמ"פ וכמפקד פלוגה בגדוד 12 בעת מלחמת ההתשה וספטמבר השחור .פיקד על פלוגתו במספר סבבים במלחמת ההתשה במוצבים מוצבי טמפו והמזח. בהמשך כמפקד פלוגה ב-בה"ד 1, כסמג"ד גדוד 51. במלחמת יום הכיפורים בקרב בבוקעתא, כחלק מ-קרבות הבלימה ברמת הגולן, נפצע והמשיך בשירות פעיל לאחר שיקומו. בשנים 1976–1977 היה מפקד גדוד 12. פולג השתתף במבצע ליטני והיה סמח"ט 55 ואז עבר גם קורס צניחה. במלחמת שלום הגליל לחם כמפקד חטיבת כרמלי. בין היתר הוא פיקד על כיבוש מחנה הפליטים עין אל-חילווה ביוני 1982. לאחר המלחמה שימש כקצין האג"ם של פיקוד הצפון. בתפקידו הבא היה פולג מפקד חטיבת גולני בעת שהחטיבה שירתה תקופות ארוכות בלבנון. פולג היה ידוע כמפקד נעים הליכות אך קפדן. בהיותו מח״ט גולני, הדיח את גדי איזנקוט, מפקד פלוגה בחטיבה ולימים ראש המטה הכללי, לאחר שהאחרון סירב להחזיר את חייליו מחופשה כדי להשתתף באירוע מבצעי חטיבתי. שנים לאחר מכן, איזנקוט סיפר על הלקח האישי שלו ועל כך שאילו היה הוא המח״ט, היה נוהג באותה צורה. בשנת 1988 הועלה לדרגת תא"ל ופיקד על אוגדת עזה במהלך האינתיפאדה הראשונה. בתקופת כהונתו כמפקד אוגדת עזה (1988–1990) עמד פולג בפני אתגרי ואירועי האינתיפדה בתוך רצועת עזה, בישובי גוש קטיף ובישובים העוטפים את רצועת עזה. התחייבה נחישות בשמירה על ביטחונם של תושבי היישובים היהודים, תוך מתן אפשרות יציאה יומיומית של אלפי פועלים עזתים לעבודה בתוך ישראל. הוא הוביל קו מבצעי שדגל ביוזמה התקפית לצד שימוש באמצעים כירורגיים בתוך אוכלוסייה אזרחית עוינת. תחת פיקודו, הורחבה יחידת המסתערבים שמשון והפכה לכוח מבצעי סדיר למשימות מעצר מורכבות בלב מחנות הפליטים. ביוני 1989, בעקבות חטיפתם ורציחתם של החיילים אבי סספורטס ואילן סעדון, פיקד פולג אישית על המבצע למעצרו של מייסד חמאס, השייח' אחמד יאסין. המבצע, שנערך בשכונת ג'ורת א-שמס בעזה, הוביל לחשיפת תשתיות הארגון ולמעצרם של כ-250 פעילי חמאס נוספים.

לאחר מכן שימש פולג כראש מטה פיקוד הצפון בתקופת מלחמת המפרץ וההכנות אליה.

בשנת 1992 פרש מצה"ל.

 עיריית נתניה 
לאחר פרישתו מצה"ל, כיהן צבי פולג כמנכ"ל עיריית נתניה, העיר בה התגורר מרבית שנות חייו. בשנת 1993 נבחר לראשות עיריית נתניה מטעם מפלגת העבודה. בתקופת כהונתו חל מהפך בתחום החינוך בעיר עם המעבר לשיטת חטיבות הביניים והקמתן של שלוש מכללות חדשות בנתניה – המכללה האקדמית נתניה, מכללת אורט הרמלין, ולסלי קולג לאמנויות ובתי ספר רבים, במסגרת הרפורמה בחינוך שהוביל שר החינוך אמנון רובינשטיין. בעת כהונתו אושרו תוכניות הפיתוח של "עיר ימים" בחלקה הדרומי של נתניה ו"קריית השרון" בחלקה המזרחי. הונחו תשתיות פיתוח נרחבות לגשרים ונקזים, תוך כדי קליטה של עשרות אלפי עולים חדשים מברית המועצות לשעבר ומאתיופיה. באותן שנים פותח, קודם ומותג אזור התעשייה הדרומי של נתניה – "קריית ספיר", חברות הדלק הגדולות פז דלק וסונול העבירו אליו את מרכזי הפעילות שלהן וחברות הייטק רבות התחילו לפעול בו לראשונה. בעת כהונתו מוחשבה כל פעילותה של עיריית נתניה. פולג היה חבר הוועדה לבחירת זוכי אות הנשיא למתנדב לשנת 1994 בעת כהונת הנשיא עזר ויצמן. חבר בוועדה ציבורית שמונתה על ידי שר הפנים שהמליצה על הפסקת פעילותם של הרוכלים בטיילת הצפונית של אילת והסדרת הנושא על ידי העירייה וגורמי האכיפה. חבר בוועדה לקביעת גבולות העיר כפר סבא שמונתה על ידי שר הפנים.

פולג פרש מתפקידו בשנת 1998, כחצי שנה לפני סיום הקדנציה, ומאז עובד כמנהל מפעל תעשייתי במגזר הפרטי, חבר בהנהלת המחוז הצפוני בהתאחדות התעשיינים.

 1998 - הווה 
מנכ"ל תעשיות ח-ן מקבוצת תעבורה עד פרישתו ב-2015 שם עסק בין היתר בייצור אמצעים להשמדת מנהרות . פולג משמש כיושב ראש ודירקטור במספר חברות מ"קבוצת איי די בי" ו"תעבורה". במקביל, ממלא שורה של תפקידים ציבוריים בעמותות ידידי חטיבות "גולני" ו"כרמלי", בעמותה הציבורית של להקת המחול "בת שבע", בהנהלת מחוז הצפון של התאחדות התעשיינים, בעמותת "צהלה" לטיפול בנוער שוליים, במכללה האקדמית נתניה וכפרשן לענייני ביטחון בכתבות, מחקרים, ספרים ובתקשורת האלקטרונית.

לפולג תואר ראשון במנהל ציבורי מאוניברסיטת חיפה ותואר מוסמך מהמכללה הצבאית אקול מיליטר בפריז, צרפת. נשוי לטלי מאז 1971, ואב לשלושה.

 קישורים חיצוניים 

 תא"ל (מיל.) פולג (פרקש) צבי (1984-1986), מתוך אתר חטיבת גולני
 צבי פולג, מאמר לציון קבלת תואר "נאמן המכללה האקדמית נתניה"
 צבי פולג, באתר עיריית נתניה
 אפרכסת: אמיר אורן מארח את צבי פולג
 צבי פולג בדיון על השלכות האביב הערבי

 חטיבת כרמלי במלחמת לבנון הראשונה
 צבי פולג, נאום המח״ט בכנס גולני 1984 - ארכיון צה"ל ומעהב"ט
 משפחת פולג – צבי פולג ראש העיר של נתניה, באתר הקשר הרב דורי, 14 באוגוסט 2016

הערות שוליים

קטגוריה:תתי-אלופים בצה"ל
קטגוריה:ראשי עיריית נתניה
קטגוריה:מפקדי בא"פ אליקים
קטגוריה:מפקדי גדוד 12
קטגוריה:מפקדי חטיבת גולני
קטגוריה:ראשי מטה פיקוד הצפון
קטגוריה:מפקדי אוגדת עזה
קטגוריה:מנכ"לי עיריית נתניה
קטגוריה:ראשי רשויות מקומיות מטעם העבודה
קטגוריה:ישראלים ילידי רומניה
קטגוריה:תעשיינים
קטגוריה:טרנסילבניה
קטגוריה:אמי"ת
קטגוריה:מפקדי חטיבת כרמלי
קטגוריה:קציני צה"ל בכירים בראשות רשויות מקומיות בישראל
קטגוריה:קציני צה"ל בוגרי בית הספר הגבוה למלחמה בפריז
קטגוריה:מפקדי מחלקות במלחמת ששת הימים
קטגוריה:חיילי חיל הרגלים במלחמת ששת הימים
קטגוריה:חיילי צה"ל במלחמת יום הכיפורים
קטגוריה:מפקדי חטיבות במלחמת לבנון הראשונה
קטגוריה:קציני צה"ל לשעבר בפוליטיקה הישראלית
קטגוריה:חיילי צה"ל במלחמת ההתשה
קטגוריה:חיילי חיל הרגלים במלחמת לבנון הראשונה
קטגוריה:אנשי הדור השני לשואה
קטגוריה:בוגרי אוניברסיטת חיפה
קטגוריה:מפקדי גדודים בחטיבת גולני
קטגוריה:האינתיפאדה הראשונה
קטגוריה:הסכסוך הישראלי-ערבי
קטגוריה:ישראלים שנולדו ב-1948